में ओदा धन्नवाद कीता ते भोजन शाला च जाइयै बड़े संदोखै कन्ने भोजन कीता। दूए दिन सवेरे में बकीलै दे घर गेआ। उन्दा नां हा, ए० डब्ल्यू० बेकर। उन्दे कन्ने मिलेआ। अब्दुल्ला सेठ ने उन्दे बारै मिगी पहले गै सनाए-समझाए दा हा, इस करी उनेईं मिलियै कोई चबात नईं लग्गा। ओ बी बड़े प्रेमै कन्ने मिले। मेरे बारे च उनें ताईं, तुआईं दी गल्ल-बात पच्छी। फी आखन लगे-“बरिस्टर दे रूपै च ते इत्थें तुन्दी कोई खास लोड़ नई पौनी। की जे असें अग्गें गै इस मामले आस्तै कईं तगड़े बरिस्टर कीते दे न। मामला पेचदार बी ऐ ते लम्मा बी, इस करी तुन्दी मदद में इस बारे च जरूरी जानकारी किट्ठी करने च गै लैंग। अपने मुअक्कल कन्ने चिट्ठी-पत्तर चलाने च बी तुस मेरी मदद करी सकदे ओ। ओदे कोला जिनें गल्लें दी जानकारी जरूरी होग ओ बी तुस मिगी मंगाई देई करगे ओ। अजें में तुन्दे आस्तै कोई मकान बी नईं दिक्खेआ। सोचेआ हा, तुस आई जागेओ तां, तुसेईं मिलियै गै, कोई मकान दिखगे। इत्थें रंगी फरको-फरकी दा बड़ा जोर ऐ, इस करी मकान थोने च बी कई दिक्कतां औन्दियां न। में इत्थें इक जनानी गी जाननां। ओ बचारी गरीब ऐ। ओदे घरै आला इक नानबाई ऐ। मेरा ख्याल ऐ जे ओ अपने मकानै च तुसेईं रक्खी लैग। उसी बी थोड़ी मदद होई जाग। चलो, उस्सै दै घर चलने आं।”